ये कोई मिलिट्री ग्रुप नहीं; ऑस्ट्रेलिया ने कहा- भारत इंडो-पैसेफिक की बड़ी ताकत
Foreign Ministers of QUAD Meet in Delhi to Discuss Indo-Pacific Future and Ukraine Crisis नई दिल्ली में चल रहे रायसीना डायलॉग के तहत शुक्रवार को QUAD के विदेश मंत्रियों की मीटिंग हुई। G-20 की बैठक के एक दिन बाद हुई इस मीटिंग में ऑस्ट्रेलिया की विदेश मंत्री पेनी वोंग ने इंडो-पैसिफिक में भारत
नई दिल्ली में चल रहे रायसीना डायलॉग के तहत शुक्रवार को QUAD के विदेश मंत्रियों की मीटिंग हुई। G-20 की बैठक के एक दिन बाद हुई इस मीटिंग में ऑस्ट्रेलिया की विदेश मंत्री पेनी वोंग ने इंडो-पैसिफिक में भारत की भूमिका को अहम बताया। उन्होंने कहा- भारत इंडो-पैसिफिक की बड़ी ताकत है। भारत के बिना इस पूरे इलाके में किसी तरह का बदलाव ला पाना मुश्किल है।
वहीं जापान के विदेश मंत्री योशीमाशा हयाशी ने इस मीटिंग में कहा कि QUAD कोई मिलिट्री ग्रुप नहीं है। हम चीन को भी इससे बाहर नहीं रखना चाहते हैं। बशर्ते वो अंतरराष्ट्रीय कानूनों का पालन करने को तैयार हो। हयाशी ने QUAD की तुलना इंग्लिश म्यूजिक बैंड बीटल्स से की। उन्होंने कहा कि बीटल्स के चार म्युजिशियन्स की तरह हम भी सालों तक एक साथ रहेंगे और मिलकर काम करेंगे।
चीन नियमों का पालन करे तो हम उसे भी सदस्य बना लें
विदेश मंत्री एस जयशंकर ने भी QUAD को काफी अहम बताया। उन्होंने कहा कि QUAD 2023 में भी अपना काम बखूबी कर रहा है क्योंकि हमारी लीडरशिप पर किसी तरह का भार नहीं है। जयशंकर ने UN में नए बदलावों पर भारत की पुरानी मांग को दोहराया। उन्होंने कहा कि हमारी मांग का बाकी 3 देश भी समर्थन करते हैं। चारों देशों के बीच काउंटर टेररिज्म को लेकर काम करने की सहमति बनी है।
QUAD के विदेश मंत्रियों मीटिंग के बाद घोषणा की गई है कि अब से QUAD देश आतंकवाद के खिलाफ भी एक साथ मिलकर लड़ेंगे। इसके लिए वर्किंग ग्रुप बनाए जाएंगे। ज्वाइंट स्टेटमेंट में 26/11 और पठानकोट में हुए आतंकी हमले की निंदा भी की गई है।
QUAD बैठक में भी अमेरिका के लिए यूक्रेन बड़ा मुद्दा
अमेरिका के विदेश मंत्री एंटनी ब्लिंकन ने चीन के दबदबे को कम करने के लिए बनाए गए QUAD की बैठक में भी यूक्रेन जंग को लेकर रूस की आलोचना की। उन्होंने कहा कि रूस जो कुछ भी यूक्रेन में कर रहा है अगर उसे रोका नहीं गया तो इससे दुनिया में गलत मैसेज जाएगा। इससे दूसरे आक्रामक देशों को लगेगा की वो भी इस तरह की हरकत कर बच सकते हैं। एंटनी के इस कमेंट के दौरान ऑस्ट्रेलिया की पेनी वोंग के अलावा विदेश मंत्री एस जयशंकर और जापान के योशीमाशा हयाशी मौजूद थे।
इंडो पैसिफिक भविष्य के लिए अहम पर अभी फोकस पर यूक्रेन
ब्लिंकन ने कहा कि हमारा भविष्य इंडो पैसिफिक में है। हालांकि, अभी फोकस रूस की वजह से यूक्रेन पर है। वहां जो कुछ हो रहा है वो सिर्फ यूक्रेनी और यूरोप के लोगों का मामला नहीं है, बल्कि पूरी दुनिया के लिए जरूरी है। ब्लिंकन ने चीन का नाम लिए बिना कहा कि अभी QUAD देशों के सामने चुनौतियां बढ़ती जा रही हैं।
चार देशों के गठबंधन वाले QUAD को जानिए
क्वाड्रीलैटरल सिक्योरिटी डायलॉग यानी QUAD चार देशों- अमेरिका, भारत, जापान और ऑस्ट्रेलिया के बीच एक रणनीतिक गठबंधन है। इसका गठन 2007 में हुआ था।
एक्सपर्ट्स के मुताबिक, QUAD के गठन का प्रमुख अघोषित उद्देश्य हिंद-प्रशांत क्षेत्र यानी हिंद महासागर से लेकर प्रशांत महासागर के बीच पड़ने वाले इलाके में चीन के बढ़ते दबदबे पर लगाम लगाना है। साथ ही इसका उद्देश्य हिंद-प्रशांत क्षेत्र के अन्य देशों को चीनी प्रभुत्व से बचाना भी है।
हाल के वर्षों में चीन ने न केवल भारत पर बढ़त बनाने के लिए हिंद महासागर में अपनी गतिविधियां बढ़ाई हैं, बल्कि पूरे साउथ चाइना सी पर अपना दावा भी ठोका है। उसके इन कदमों को सुपर पावर बनने की कोशिशों के तौर पर देखा जाता है। यही वजह है कि अमेरिका भारत के साथ मिलकर QUAD के विस्तार पर काम कर रहा है, ताकि चीन के इन मंसूबों पर पानी फेरा जा सके।
QUAD का मकसद हिंद-प्रशांत क्षेत्र में महत्वपूर्ण समुद्री मार्गों को किसी भी सैन्य या राजनीतिक प्रभाव से मुक्त रखना है। इसे मुख्यतया चीनी दबदबे को कम करने के लिए बनाए गए एक रणनीतिक समूह के रूप में देखा जाता है।
QUAD का उद्देश्य हिंद-प्रशांत क्षेत्र को स्वतंत्र, खुला और समृद्ध बनाने की दिशा में काम करना है। QUAD न केवल सुरक्षा बल्कि आर्थिक से लेकर साइबर सुरक्षा, समुद्री सुरक्षा, मानवीय सहायता, आपदा राहत, जलवायु परिवर्तन, महामारी और शिक्षा जैसे अन्य वैश्विक मुद्दों पर भी ध्यान केंद्रित करता है।
ग्राफिक के जरिए जानें चीन क्यों QUAD से चिढ़ता है
